ฮั่งเส็งปิดร่วง 207.53 จุด จับตาจ้างงานสหรัฐ-เลือกตั้งฝรั่งเศส
ฮั่งเส็งปิดร่วง 207.53 จุด จับตาจ้างงานสหรัฐ-เลือกตั้งฝรั่งเศส
5 พ.ค. 2560

ดัชนีฮั่งเส็งตลาดหุ้นฮ่องกงปิดวันนี้ปรับตัวลดลง โดยดัชนีฮั่งเส็งร่วงลง 207.53 จุด หรือ 0.84% ปิดที่ 24,476.35 จุด เนื่องจากนักลงทุนระมัดระวังการซื้อขายก่อนที่กระทรวงแรงงานสหรัฐจะเปิดเผยตัวเลขจ้างงานนอกภาคเกษตรเดือนเม.ย.ในวันนี้
กระทรวงแรงงานสหรัฐจะเปิดเผยตัวเลขจ้างงานนอกภาคเกษตรเดือนเม.ย. ในเวลา 19.30 น. ของวันนี้ตามเวลาไทย ขณะที่นักวิเคราะห์คาดการณ์ว่า ตัวเลขจ้างงานนอกภาคเกษตรจะเพิ่มขึ้น 185,000 ตำแหน่ง และคาดว่าอัตราการว่างงานจะปรับตัวขึ้นสู่ระดับ 4.6%
นอกจากนี้ นักลงทุนยังจับตาผลการเลือกตั้งประธานาธิบดีฝรั่งเศสในวันอาทิตย์นี้ ส่วนการโต้วาทีระหว่าง 2 ผู้แข่งขันซึ่งมีขึ้นเมื่อวันที่ 3 พ.ค.ที่ผ่านมานั้น ผลสำรวจระบุว่า ผู้ชมการโต้วาทีประทับใจในวิสัยทัศน์ของนายเอมมานูเอล มาครอง อดีตรัฐมนตรีเศรษฐกิจที่ลงสมัครในนามพรรคอิสระ มากกว่านางมารีน เลอเปน ผู้สมัครจากพรรค National Front (FN)
 